prof. dr. Dželal Ibraković, redovni profesor na Fakultetu političkih nauka Univerziteta u Sarajevu

**Recenzija** knjige *„Zločini nad djecom u Goraždu tokom opsade“*,

autora mr. Muamera Džananovića

Knjiga mr. Muamera Džananovića „ZLOČINI NAD DJECOM U GORAŽDU TOKOM OPSADE 1992 - 1995.“ predstavlja naučno djelo zasnovano na konkretnim rezultatima dugogodišnjeg istraživanja, svestranog pristupa svakom dokumentu, svakoj slici, tegobnim i turobnim podacima koji govore o stradanju onih koji su najmanje krivi za bilo šta- djeca u okruženom Goraždu. Posmatrajući to sa sociološkog stanovišta autor u ubijanju i sakaćenju civila, a posebno djece, njihovom stavljanju u pogibeljne uvjete življenja, vidi i rušenje kako generičkog morala na kojem počiva ljudska zajednica, ali i svakog oblika društvenosti. Ozbiljan i na naučnim metodama zasnovan pristup kao da ne dozvoljava niti jednog trenutka da proradi emocija autora, ali ona ostaje kao neizbrisivi trag na svakoj stranici ove knjige. Statistika i brojke raznih vrsta ubijanja, uništavanja, ipak označavaju prekinute dječije osmijehe i krikove bola i straha umjesto radosne cike u igri, te i one stalno, poput širom raširenih dječijih okica u čuđenju, postavljaju pitanje „Zašto“, baš kao i ono pitanje koje se neminovno postavlja: Da li oni koji ubijaju i ranjavaju djecu i sami imaju djecu i kakvi to oni mogu biti roditelji? U ovoj knjizi mr Muamer Džananović nudi jednostavan odgovor, onako kako djeca i zaslužuju: Nema tog cilja i nema te ideologije i politike koja je vrijedna samo jednog dječijeg uzdaha, pa i ova knjiga predstavlja vrijedan spomenik koji ne dozvoljava da se sve zaboravi i da se uz genocid, ekocid, urbicid, uz sve njih i memoricid i u ratu i nakon njega pojavi kao novi oblik nastavka genocida.

 prof. dr. Dželal Ibraković

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_